जिस इमारत में अपने ही बच्चे, पति, प्रेमी, पिता, बहनें, बहनोई, सगे-वाले, नातेदार, पितृसत्ता की संरक्षक अपनी ही माँएँ, सहेलियाँ, पड़ोसिन बहने फँसी हुई हों वहाँ घुस कर मत्था नींवा करके धीमी-धीमी लगातार ठक-ठक-ठुक-ठुक करते रहने की कविता है अनामिका की। बनी हुई दरारों से वह गहरे उतरती है और तहखाने में पहुँच कर चिल्लाती है, पुरुष ईगो को सीधा चोट नहीं पहुँचातीं। अपना थोड़ा-ज़रा सा काम निकालने, जीते रहने के तरीके खोजने को स्त्री-भाषा को गज़ब का मैनीपुलेशन मिला है। इससे स्त्री-भाषा में जो लचीलापन और गतिशीलता आई है वह लेखन में एक नई ता$कत पैदा करती है। जूलिया क्रिस्टेवा जानती हैं कि बात-चीत के किसी भी मोड़ पर से स्त्री को 'वापस लौटना पड़ सकता है' इसलिए वह अक्सर 'निश्चयात्मक' नहीं होती। इसलिए भी भाषा के 'स्त्री-पाठ' अक्सर खुले हुए पाठ होते हैं। एक व्यवस्था जहाँ प्रिय गुलाम को भी मालिक को सीधा चुनौती देने की हिम्म्त नहीं, जहाँ घुमा-फिरा कर कहनेपर बात फिर भी सुन ली जाएगी यह सम्भावना है, सीधा कहने को तो द्रोह ही मान लिया जाएगा वहाँ अनामिका स्त्री-भाषा के इस मैनीपुलेशन को अपने विट और इण्टेलेक्ट के साथ बखूबी इस्तेमाल करती हैं।